মন্দিরা-লিখিত ওই দেখা যায় বাড়ি আমার গ্রন্থটিতে আছে দুই সম্প্রদায়ের মধ্যকার সৌহার্দ্য ও সম্প্রীতিরও উজ্জ্বল ছবি। ষাটের দশকের প্রারম্ভে বাঙালিত্বের সাধনার সূচনাপর্বে যে-সাংস্কৃতিক আন্দোলন গড়ে উঠেছিল তার বিবরণও গুরুত্ববহ হয়ে উঠেছে। অন্যদিক থেকে দেখলে ভবিষ্যৎ গবেষকদের জন্য একটি প্রাণদায়ী উপাদান হয়ে উঠবে। গ্রন্থটিতে আছে ‘বাফা’র সাংস্কৃতিক প্রয়াসের কথা। সেই ‘বাফা’ আজ গুরুত্ব হারালেও তৎকালে যে অসামান্য ভূমিকা পালন করেছিল তার বিবরণ। সম্পূর্ণ বিরুদ্ধ ও প্রতিকূল পরিবেশে এক অঙ্গীকারের চেতনা নিয়ে ‘বাফা’ যাত্রা শুরু করেছিল। মন্দিরার বিবরণে সে-কথাও প্রাধান্য পেয়েছে। সংগীতশিক্ষক ভক্তিময় দাশগুপ্ত ও নৃত্যশিল্পী অজিত সান্ন্যালের প্রসঙ্গও তিনি ছুঁয়ে গেছেন। ’৬১ সালে রাষ্ট্রীয় বিরূপতা সত্ত্বেও তৎকালীন পূর্ব বাংলায় রবীন্দ্র শতবর্ষ প্রাণের উজ্জীবনে পালিত হয়েছিল। ঢাকায় বড় আকারের যে অনুষ্ঠানটি হয়েছিল তাতে মন্দিরার পরিবারটির সহায়তা তো ছিলই, মন্দিরা রবীন্দ্রনাথের নৃত্যনাট্য শ্যামার একটি চরিত্রে নেচেও ছিলেন। তাঁর নাচ অনেকের হৃদয়ে অমোচনীয় স্মৃতি হয়ে আছে আজো।